Isabel Alvarez Azcune

Isabel Alvarez Azcune Donostian 1958an jaiotako sopranoa da. Musika barrokoaren interpretazio eta ikerketan aditua, antzinako musika eta euskal errepertorioa berreskuratu eta berrinterpretatu ditu.

 Biografia 
Donostiako Jauregui Ansola goi mailako emakumezkoen ikastetxean Batxillerra egin ondoren Esseneko Folkwang Universität der Künste Institutuan  Kantua ikasi zuen Rita Streich sopranoarekin eta arte dramatikoa D. Bulter-Marel irakaslearekin. Ondoren Milanera joan zen Carla Castellani sopranoarekin ikastera. Bere prestakuntza Marius van Altena, Alfredo Kraus edota Esperanza Abad irakasleekin espezializazio ikastaroak eginez osatu du .

Jarduera zabala burutu du opera munduan, batez ere Barrokoko errepertorioko obrak abestuz hainbat antzokitan Bolognako Baraccanon, Messinako Vittorio Emmanuelen, Bilboko Arriagan, Bordeleko Grand Théâtren, Veneziako Malibranen, Torinoko Carignanon edota Milango La Scalan.

Nazioarteko hainbat jaialditan parte hartu du, besteak beste, Granadakoan, Kanarietan, Guanajuaton, Budapesten, Anberesen, Liejan, Donostian, Parisen, Santanderren edota Utrechten. Areto eta auditorio ospetsuetan ere aritu da, besteak beste, Madrilgo Musika Auditorioan, Zaragozako Auditorioan, Amsterdamgo Concertgebouw aretoan, Parisko Châtelet, Vienako Konzerthaus, Bartzelonako L'Auditori, edota New Yorkeko Metropolitan Museumen. 

Antzinako musikako lantzen duten taldeekin aritu da lankidetzan, besteak beste, Hespèrion XX, La Capella Reial de Catalunya, Al Ayre Español, Axivil Capilla, El Concierto Español, La Colombina, Europa Galante, La Capilla Real de Las Palmas, Jordi Savall , E. Lopez Banzo, Gabriel Garrido, Kees Boecke edota Fabio Biondi zuzendarieki lan egin du

Bere opera-alderdiaz gain, hainbat musika-proiektu garatu eta bultzatzen ditu esaterako Beau Soir, Iñaki Salvador eta Andreas Prittwitz musikariekin batera. A priori elkarren artean zerikusi gutxi duten abestiz osatutako diskoa da, horietan oinarrituta taldeak jazz kutsuko dozena bat abesti egiten ditu.  Proposamena antzokietan aurkeztu zen, baita jazzaren erreferentzia diren lokaletan ere, hala nola Madrilgo Café Central aretoan. Ildo berean beste proiektu batzuk ere garatu ditu, esaterako, Looking back el siglo de oro. 

Magios Ensamble taldearen zuzendari eta sortzaile da. Beste askoren artean, Sefarad y el Romancero Canario izenburuko ikerketa lanean berreskuratutako errepertorio sefardia hainbat tokitan interpretatu dute. Isabel Álvarezen zuzendaritzapean, taldeak beste hainbat proiektu burutu ditu, besteak beste, G.B. Martinik XVIII. mendean konposatu zuen  El empresario de las Canarias izeneko opera berreskuratu eta Espainian estrenatzea edota Errenteriako  Musikaste jaialdiaren enkarguz prestatu zuen El Carnaval del Conde ikuskizuna XVIII. mendeko espainiar musika eta Peñafloridako konde ilustratuaren testuarekin.

Beste enkargu batzuk ere jaso izan ditu zenbait jaialditan, programa espezifikoak egiteko, hala nola Arantzazuko Artxiboko Kapera Maisuen kontzertu bat Sajazarrako Jaialdirako, edo XVII. eta XIX. mendeetan konposatutako abestiekin Jep Menéndez dantzariarekin batera osatu zuen ardoari buruzko La vendimia de Baco ikuskizuna. Euskalerriaren Adiskideen Elkartearen sorreraren 250. urteurrenerako sainete liriko baten eszenaratzea prestatu zuen, Peñafloridako kondearen testuekin.

Abeslari eta musika-ikertzaile izateaz gain, bere bizitza profesional osoan zehar beste abeslari batzuei zuzendutako mintegiak eta musika-prestakuntzako ikastaroak egin izan ditu. Donostiako Orfeoiaren "Kantu Eskola" sortu zuen garai hartan Orfeoiaren zuzendaria zen  Antxon Ayestaranekin eta 1989ra arte zuzendu zuen.. Kantu Eskolan hainbat abeslari trebatu dira ahots teknikan, esaterako Maite Arruabarrena  sopranoa. Cesar Carazo tenorea,Victor Sordo tenorea, Izaskun Arruabarrena sopranoa edota David Azurza kontratenorea 

ANTZERTI Aktoreen Eskola Ofizialeko Kantu Irakaslea eta Ikasketa Burua izan da. EAEko Abesbatzen Federazioko eta Gasteizko Udal Kontserbatorioan ere kantu irakaslea izan da. Kantu barrokoan espezializazio ikastaroak ere eman ditu   Kanaria Handiko Las Palmaseko Musika Kontserbatorioan eta Extremadurako Orkestra Sinfonikoko Koruan.
 Opera errepertorioa 

 Antonio de Literes: Acis eta Galatea
 Francesco Cavalli: Didone
 Mozart:Txirula Magikoa
 Giovanni Battista Martini: Kanarietako enpresaria
 Johan Joseph Fux: Orfeo eta Euridice 

 G.B. Pergolesi
 Anaia maitemindua 
 Neskame nagusia
 Flaminio
 Angel Illarramendi: Emakumeen oinetakoak
 T. Torrejon y Velasco: Arrosaren gorritasuna
 Domenico Scarlatti: Ohorearen garaipena

 Diskografia 

 Beau Soir.
 Looking Back Over: Urrezko mendea.
 Nafarroako Musika Bilduma Handia.
 Laiñoa.
 The passion of reason.
 Sefarad eta Kanarietako Erromantzea.

 Erreferentziak 

Kategoria:Sopranoak